Hospitaalwoordvoerder sterf in skietery | Maroela Media
Hospitaalwoordvoerder sterf in skietery
'n Woordvoerder van die Steve Biko-hospitaal in Pretoria is dood nadat sy vermoedelik deur haar voormalige kêrel geskiet is.
Fredah Kobo (41) is Saterdag omstreeks 11:00 glo deur haar voormalige kêrel (39) in haar bolyf geskiet, waarna hy homself noodlottig gewond het, berig LookLocal Pretoria North. Na wat verneem word, het daar 'n rusie tussen hulle by haar huis in The Orcards, in die noorde van Pretoria, uitgebreek.
Luitenant-kolonel Lungelo Dlamini het die voorval bevestig. Kobo is op die toneel dood verklaar en die man is na 'n nabygeleë hospitaal geneem waar hy later dood is.
Simon Zwane, die Gautengse gesondheidsdepartement se woordvoerder, het Sondag sy skok oor Kobo se dood uitgespreek. "Ons is baie hartseer om van haar dood te verneem. Ons betuig ons innige meegevoel aan haar familie, vriende en kollegas," het hy gesê.
Kobo was 'n bekende in die mediakringe en een van Maroela Media se goeie kontakte, en haar dood laat 'n groot leemte. Kobo was ook 'n lid van die Nasionale Persklub. Jos Charle, ondervoorsitter van die klub, het ook hul medelye betoon. "Sy bly in ons gedagtes. Ons wens haar seun, familie en kollegas alle sterkte toe," het hy gesê.